Document ID: 32015R0170

KOMISSION TÄYTÄNTÖÖNPANOASETUS (EU) 2015/170,
annettu 4 päivänä helmikuuta 2015,
Kiinasta peräisin olevien tai sieltä lähetettyjen tiettyjen tuotteiden tuontia koskevien erityisten edellytysten käyttöön ottamisesta annetun asetuksen (EY) N:o 1135/2009 kumoamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan b alakohdan ii alakohdan,
sekä katsoo seuraavaa:
(1)
Koska maitopohjaisessa äidinmaidonkorvikkeessa, muissa maitotuotteissa, soijaa ja soijatuotteita sisältävissä elintarvikkeissa ja rehuissa sekä elintarvikkeisiin ja rehuihin tarkoitetussa ammoniumkarbonaatissa havaittiin Kiinassa ja EU:hun suuntautuvassa tuonnissa korkeita melamiinipitoisuuksia, komission asetuksella (EY) N:o 1135/2009 (2) otettiin käyttöön tällaisten Kiinasta peräisin olevien tai sieltä lähetettyjen tuotteiden tuontia koskevia erityisiä edellytyksiä. Mainitun asetuksen perusteella Kiinasta peräisin olevien tai sieltä lähetettyjen maitoa sisältävien tuotteiden, maitotuotteiden, soijan ja soijatuotteiden, jotka on tarkoitettu erityisravinnoksi vauvoille ja pikkulapsille, tuonti on kielletty. Lisäksi tehdään tunnistustarkastus ja fyysinen tarkastus, mukaan luettuna näytteenotto ja määritykset melamiinipitoisuuden valvomiseksi, noin 20 prosentille Kiinasta peräisin olevista tai sieltä lähetetyistä elintarvikkeisiin ja rehuihin tarkoitetun ammoniumkarbonaatin sekä maitoa, maitotuotteita, soijaa ja soijatuotteita sisältävien elintarvikkeiden tai rehun lähetyksistä.
(2)
Heinäkuun 2009 jälkeen jäsenvaltioiden toimivaltaiset viranomaiset ovat ilmoittaneet vain yhdestä vaatimustenvastaisesta näytteestä. Kyseisessä näytteessä, josta ilmoitettiin vuonna 2011, melamiinin enimmäismäärä ammoniumkarbonaatissa ylittyi hieman. Tämän vuoksi on aiheellista kumota Kiinasta peräisin olevien tai sieltä lähetettyjen maitopohjaisen äidinmaidonkorvikkeen, muiden maitotuotteiden, soijaa ja soijatuotteita sisältävien elintarvikkeiden ja rehujen sekä elintarvikkeisiin ja rehuihin tarkoitetun ammoniumkarbonaatin tuontia koskevat erityiset edellytykset.
(3)
Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Kumotaan asetus (EY) N:o 1135/2009.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 4 päivänä helmikuuta 2015.

Labels: 1
17
0
3
18